CELEX: 52013PC0300
Language: mt
Date: 2013-05-17
Title: Proposta għal DEĊIŻJONI TAL-KUNSILL Li tistabbilixxi l-pożizzjoni li għandha tittieħed fil-HELCOM u fl-OMI dwar il-klassifikazzjoni tal-Baħar Baltiku bħala Zona ta' Kontroll tal-Emissjonijiet tal-Ossidu tan-Nitroġenu (NECA)

|
			
		
		
		52013PC0300
		
			Proposta għal DEĊIŻJONI TAL-KUNSILL Li tistabbilixxi l-pożizzjoni li għandha tittieħed fil-HELCOM u fl-OMI dwar il-klassifikazzjoni tal-Baħar Baltiku bħala Zona ta' Kontroll tal-Emissjonijiet tal-Ossidu tan-Nitroġenu (NECA) /* COM/2013/0300 final - 2013/0153 (NLE) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
L-Organizzazzjoni Marittima Internazzjonali
(OMI) u l-Konvenzjoni Internazzjonali tagħha għall-Prevenzjoni
tat-Tniġġis minn Vapuri (MARPOL, l-Anness VI) jipprovdu
għall-possibbiltà li jiġu kklassifikati, fuq talba tal-istati
tax-xtut konċernati, żoni ta’ kontroll tal-emissjonijiet (NECAs)
bil-għan tal-prevenzjoni, tat-tnaqqis u tal-kontroll tal-emissjonijiet
tal-Ossidu tan-Nitroġenu (NOx) mit-trasport marittimu.
Diġà ntlaħaq ftehim dwar Zona ta'
Kontroll tal-Emissjonijiet tal-Ossidu tan-Nitroġenu (Nitrogen Oxyde
Emissions Control Area/NECA) tal-Amerika ta' Fuq, u fl-UE applikazzjoni
għal NECA tal-Baħar Baltiku tinsab lesta għas-sottomissjoni
lill-OMI, filwaqt li miexja 'l quddiem i-ħidma fuq it-tħejjija ta'
NECA tal-Baħar tat-Tramuntana. . Id-dispożizzjonijiet tan-NECA se
jidħlu fis-seħħ fl-2016, u se japplikaw biss għal
bastimenti mibnija wara dik id-data li jidħlu fin-NECA.
Bħala parti mit-tħejjija
tas-sottomissjoni tan-NECA, HELCOM wettqet analiżi komprensiva biex
jiġu stmati l-emissjonijiet ta’ NOx minn bastimenti li joperaw
fil-Baħar Baltiku flimkien mal-impatt tagħhom.
Il-klassifikazzjoni tal-Baħar Baltiku
bħala NECA mistennija li tirriżulta fi tnaqqis ta’ 16 %
fl-emissjonijiet ta’ NOx mit-trasport marittimu fl-2020 u ta' 46 %
fl-2030. Huwa mistenni li biss għall-2040-50 il-bastimenti kollha jkunu
jissodisfaw ir-rekwiżiti tan-NECA fil-Baltiku, b’terz minnhom li jkunu
mgħammra sal-2030. L-ispejjeż u l-benefiċċji tan-NECA
tal-Baħar Baltiku għalhekk se jiżdiedu gradwalment,
minħabba r-rata ta’ sostituzzjoni relattivament bil-mod tal-bastimenti, li
tvarja skont it-tip ta’ bastiment. 
In-NECA tal-Baltiku se tkun kontribuzzjoni
importanti għat-tnaqqis tat-tniġġis tal-arja, speċjalment
peress li bosta Stati Membri fir-reġjun tal-Baħar Baltiku ma
jissodisfawx l-istandards ta’ emissjoni stabbiliti bid-Direttiva dwar
il-Kwalità tal-Arja fl-Ambjent. Barra minn hekk se tirriżulta
f’benefiċċji għas-saħħa u f'inqas ewtrofikazzjoni,
waħda mill-akbar sfidi ambjentali tal-Baħar Baltiku, flimkien ma'
tnaqqis fl-aċidifikazzjoni u l-formazzjoni tal-ożonu.
L-ispejjeż tal-investiment jittaffew
minħabba li xi sidien tal-bastimenti diġà għażlu li jarmaw
il-bastimenti ġodda tagħhom b’magni li huma konformi man-NECA billi
dan jippermetti l-bastimenti tagħhom jidħlu fin-NECA tal-Amerika ta’
Fuq. F’dawn il-każijiet, huma biss l-ispejjeż operattivi addizzjonali
li se jirriżultaw, u magħhom l-ispejjeż tat-trasport marittimu
fil-Baħar Baltiku se jiżdiedu b'mod gradwali, sal-2040-50. 
Aktar informazzjoni dwar l-ispejjeż u
l-benefiċċji tan-NECA tal-Baħar Baltiku għall-UE
tingħata fil-valutazzjoni tal-impatt li takkumpanja l-proposta tal-2010
tal-Kummissjoni għar-reviżjoni tad-Direttiva 1999/32 fir-rigward
tal-kontenut tal-kubrit fil-fjuwils marittimi[1].
Skont dan id-dokument, il-benefiċċji assoċjati mal-konformità
sħiħa tal-OMI huma ta' mill-inqas bejn EUR 3 u EUR 13
għal kull EUR 1 minfuq[2].
Il-proporzjon ta’ benefiċċji/spejjeż assoċjati
mal-klassifikazzjoni tal-Baħar Baltiku bħala Żona ta' Kontroll
tal-Emissjonijiet huwa meqjus bħala favorevoli ħafna. 
It-teknoloġiji disponibbli sabiex
jitnaqqsu l-emissjonijiet tal-NOx mit-trasport marittimu huma
r-riċiklaġġ tal-gass tal-egżost (EGR), LNG u r-riduzzjoni
katalitika speċifika (SCR). 
2. Żviluppi sal-lum
Fl-2010, fil-laqgħa Ministerjali
tal-Konvenzjoni ta’ Ħelsinki dwar il-Ħarsien tal-Ambjent Marin
taż-Żona tal-Baħar Baltiku (HELCOM) ġiet deċiża
li “titħejja sottomissjoni, preferibbilment sal-2011, ta' proposta
konġunta tal-pajjiżi tal-Baħar Baltiku lill-OMI li tapplika
għal Żona ta’ Kontroll tal-Emissjonijiet NOx (NECA)
għall-Baħar Baltiku”. 
Fil-laqgħa tagħhom tad-9 u
l-10 ta’ Marzu 2011, il-Kummissjoni għall-Ħarsien
tal-Ambjent Marin fil-Baħar Baltiku ftiehmu li l-Baħar Baltiku
għandu jkun ikklassifikat bħala NECA. Madankollu ġie nnutat li
xi partijiet ma kinux għadhom lesti sabiex jieħdu deċiżjoni
immedjata.
Fil-laqgħa tagħhom tas-6 u
s-7 ta’ Marzu 2012, il-Kummissjoni għall-Ħarsien
tal-Ambjent Marin fil-Baħar Baltiku ftiehmu li l-applikazzjoni
għan-NECA li tħejjiet fil-HELCOM tissodisfa l-kriterji tal-OMI. 
Fil-laqgħa tagħhom tal-14-15 ta’
Ġunju 2012 il-Kapijiet ta’ Delegazzjoni ta’ HELCOM enfasizzaw li
l-unika deċiżjoni li fadal kienet l-għażla
taż-żmien għas-sottomissjoni lill-OMI.
Fil-laqgħa tagħhom bejn it-3 u l-4
ta’ Diċembru 2012, il-Kapijiet ta’ Delegazzjoni ta’ HELCOM
iddeċiedew li jorganizzaw laqgħa għall-partijiet interessati
dwar l-applikazzjoni tan-NECA tal-Baltiku fl-4 ta’ Marzu 2013. Huma
qablu li d-data finali għas-sottomissjoni lill-OMI kellha tittieħed
qabel il-Laqgħa Ministerjali ta' Ottubru 2013. Huma qablu li
jirrapportaw lill-Ministri skont dan. Laqgħa għall-partijiet
interessati speċifikament immirata għall-industrija tat-tbaħħir
fil-Baħar Baltiku saret fl-4 ta’ Marzu 2013.
Ladarba d-data tas-sottomissjoni ġiet
miftiehma fil-HELCOM, is-sottomissjoni tan-NECA se tkun trażmessa
għall-adozzjoni lill-Kumitat għall-Ħarsien tal-Ambjent Marin
tal-OMI (MEPC) mill-Istati tax-xatt Baltiku. L-OMI mbagħad teżamina
jekk ir-rekwiżiti ta’ Żona ta' Kontroll tal-NOx skont
l-Anness VI tal-MARPOL huma ssodisfati. Jekk iva, se tkun miftiehma n-NECA
tal-Baltiku. Madankollu, l-ebda diskussjoni sostantiva se sseħħ
fl-MEPC.
3. POŻIZZJONI TAL-UE
L-UE appoġġat fil-prinċipju
l-klassifikazzjoni tal-Baħar Baltiku bħala NECA, kif miftiehem
fil-Grupp ta’ Ħidma dwar it-Trasport Marittimu fi ħdan il-Kunsill
tas-7 ta’ Novembru 2011. Il-Grupp ta’ Ħidma kkunsidra wkoll li
l-klassifikazzjoni tal-Baħar Baltiku bħala NECA kienet l-aktar
miżura kosteffiċjenti biex jitnaqqsu l-emissjonijiet tal-NOx, biex
jintlaħqu l-istandards tal-kwalità tal-arja fl-ambjent u status ambjentali
tajjeb rigward l-ewtrofikazzjoni, kif meħtieġ skont id-Direttiva ta’
Qafas dwar l-Istrateġija Marittima. Il-Grupp innota t-talba tal-Grupp ta’
Ħidma dwar it-Trasport Marittimu tat-8 ta’ Novembru 2010
għal valutazzjoni tal-impatt dettaljata, irrikonoxxa li l-abbozz
żviluppat aktar tas-sottomissjoni lill-OMI għall-klassifikazzjoni
tal-Baħar Baltiku bħala NECA, kien jinkludi xi elementi dwar ir-riskju
ta' trasferiment modali reattiv iżda li fil-prinċipju, analiżi
tal-kostbenefiċċji mhix meħtieġa mill-OMI fir-rigward
tal-applikazzjoni għal Żona ta’ Kontroll tal-emissjonijiet u li
l-analiżi ekonomika li saret fl-applikazzjoni kienet suffiċjenti biex
tissodisfa r-rekwiżiti tal-OMI. Fis-17 ta’ Ottubru 2012,
il-Grupp ta’ Ħidma dwar it-trasport marittimu nnota wkoll il-progress
fir-rigward tan-NECA tal-Baħar Baltiku kif ukoll li fil-każ li l-OMI
tikklassifika l-Baħar Baltiku bħala NECA, il-Kummissjoni se tevalwa
l-ħtieġa tat-trasposizzjoni ta' din id-dispożizzjoni
fil-leġiżlazzjoni tal-UE, u li dan il-proċess ta’ teħid ta'
deċiżjoni jista' jkun li jeħtieġ aktar analiżi
tal-impatt.
Issa jeħtieġ li l-Kunsill jadotta
l-pożizzjoni li għandha tiġi espressa mill-UE fid-data meta
s-sottomissjoni għan-NECA tal-Baltiku se tkun trażmessa lill-MEPC,
f'konformità mal-Artikolu 218 (9) tat-TFUE, qabel il-laqgħa li
jmiss tal-Kapijiet ta’ Delegazzjoni tal-HELCOM fis-17 ta’ Ġunju 2013.
Ir-regoli applikabbli tal-OMI[3] jipprevedu li r-regoli tan-NECA
se japplikaw b'seħħ mill-2016, indipendentement mid-data
tas-sottomissjoni ta’ proposta għall-klassifikazzjoni ta' żona
bħala NECA. Sottomissjoni rapida hija għalhekk fl-interess
tal-industrija tat-trasport marittimu u tal-manifatturi tal-magni, li
jeħtiġilhom biżżejjed żmien biex jaddattaw u jevitaw
l-ispejjeż possibilment ogħla tar-retrofitting. .
Fid-dawl ta’ dan kollu, l-Unjoni għandha
tappoġġa s-sottomissjoni lill-OMI ta’ proposta tal-HELCOM li
tikklassifika l-Baħar Baltiku bħala Żona ta’ Kontroll
tal-Emissjonijiet tal-Ossidu tan-Nitroġenu, mill-Istati tax-xtut
tal-Baħar Baltiku sa mhux aktar tard mis-66 laqgħa tal-Kumitat
għall-Ħarsien tal-Ambjent Marin tal-OMI f’Marzu 2014. Għalhekk
jeħtieġ li l-Kunsill ukoll jadotta l-pożizzjoni tal-Unjoni li
għandha tiġi espressa mill-Istati Membri tal-UE fl-OMI, f'konformità
mal-Artikolu 218 (9) tat-TFUE.
2013/0153 (NLE)
Proposta għal
DEĊIŻJONI TAL-KUNSILL
Li tistabbilixxi l-pożizzjoni li
għandha tittieħed fil-HELCOM u fl-OMI dwar il-klassifikazzjoni
tal-Baħar Baltiku bħala Zona ta' Kontroll tal-Emissjonijiet
tal-Ossidu tan-Nitroġenu (NECA)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 191,
flimkien mal-Artikolu 218 (9) tiegħu,
Wara li kkunsidra
l-proposta mill-Kummissjoni Ewropea,
Billi:
(1)       L-Organizzazzjoni Marittima
Internazzjonali (OMI) u l-Konvenzjoni Internazzjonali tagħha
għall-Prevenzjoni tat-Tniġġis minn Vapuri (MARPOL, l-Anness VI)
jipprovdu għall-possibbiltà li jiġu ikklassifikati, fuq it-talba
tal-istati tax-xtut konċernati, żoni ta’ kontroll tal-emissjonijiet
(NECAs) bil-għan tal-prevenzjoni, tat-tnaqqis u tal-kontroll
tal-emissjonijiet tal-Ossidu tan-Nitroġenu (NOx) minn bastimenti.
(2)       L-Unjoni Ewropea hija Parti
għall-Konvenzjoni dwar il-Ħarsien tal-Ambjent Marin
taż-Żona tal-Baħar Baltiku (HELCOM) li huwa l-forum fejn
tiġi diskussa s-sottomissjoni ta’ proposta lill-OMI għall-Baħar
Baltiku bħala Żona ta' Kontroll tal-Emissjonijiet NOx. 
(3)       Saret ħidma preparatorja
taħt l-awspiċi ta’ HELCOM fir-rigward ta' abbozz ta’ sottomissjoni
lill-OMI li tipproponi l-klassifikazzjoni ta' NECA fil-Baħar Baltiku.
Ladarba d-data tas-sottomissjoni għan-NECA ġiet miftiehma fil-HELCOM,
din se tkun trażmessa għall-adozzjoni lill-Kumitat
għall-Ħarsien tal-Ambjent Marin tal-OMI (MEPC) mill-Istati tax-xtut
tal-Baltiku. L-OMI mbagħad teżamina jekk ir-rekwiżiti ta’
Żona ta' Kontroll tan-NOx skont l-Anness VI tal-MARPOL huma ssodisfati.
Jekk iva, tkun miftiehma NECA tal-Baltiku. Madankollu, l-ebda diskussjoni
sostantiva se sseħħ fl-MEPC.
(4)       Id-Direttiva 2008/50/KE
dwar il-kwalità ta’ l-arja fl-ambjent għall-UE u d-Direttiva NEC
(2001/81/KE) jistabbilixxu standards ta’ emissjoni għal sustanzi li
jniġġsu l-arja. B’mod partikolari, id-Direttiva 2001/81/KE
tipprovdi li l-Kummissjoni u l-Istati Membri, skont kif xieraq, għandhom,
mingħajr preġudizzju għall-Artikolu 218 tat-TFUE, imexxu
koperazzjoni bilaterali u multilaterali ma’ pajjiżi terzi u
mal-organizzazzjonijiet internazzjonali rilevanti bħall-Organizzazzjoni
Marittima Internazzjonali (OMI) bil-għan li tittejjeb il-bażi
għall-iffaċilitar tat-tnaqqis tal-emissjonijiet.
(5)       Id-Dikjarazzjoni Ministerjali
tal-HELCOM dwar il-Baħar Baltiku tal-2010 qablet dwar il-klassifikazzjoni
tan-NECA tal-Baħar Baltiku, preferibbilment sal-2011. 
(6)       Il-Grupp
ta’ Ħidma dwar it-Trasport Marittimu tat-8 ta’ Novembru 2010
talab għal valutazzjoni tal-impatt dettaljata għaliex irrikonoxxa li
l-abbozz tas-sottomissjoni lill-OMI dwar il-klassifikazzjoni tal-Baħar
Baltiku bħala NECA kien jinkludi xi elementi dwar ir-riskju ta’
trasferiment modali. Madankollu, il-Grupp aċċetta li
analiżi tal-kostbenefiċċji li kienet simili
għall-ħidma preparatorja għal leġiżlazzjoni futura
tal-UE mhix meħtieġa mill-OMI għal applikazzjoni għal
Żona ta’ Kontroll tal-Emissjonijiet u li l-analiżi ekonomika li saret
fl-applikazzjoni kienet biżżejjed biex tissodisfa r-rekwiżiti
tal-OMI. Fil-laqgħa tagħhom tad-9 u l-10 ta’ Marzu 2011,
il-Kummissjoni għall-Ħarsien tal-Ambjent Marin fil-Baħar Baltiku
qablu li l-Baħar Baltiku għandu jiġi ikklassifikat bħala
NECA. Il-Kummissjoni nnutaw madankollu li xi partijiet ma kinux għadhom
lesti sabiex jieħdu deċiżjoni immedjata.
(7)       Fil-laqgħa tagħhom
tas-6-7 ta’ Marzu 2012, il-Kummissjoni għall-Ħarsien
tal-Ambjent Marin fil-Baħar Baltiku ftiehmu li l-applikazzjoni
għan-NECA li tħejjiet fil-HELCOM kienet tissodisfa l-kriterji
tal-OMI. 
(8)       Fil-laqgħa tagħhom
tal-14 u l-15 ta’ Ġunju 2012 il-Kapijiet ta’ Delegazzjoni ta’ HELCOM
enfasizzaw li l-unika deċiżjoni li kien fadal kienet
l-għażla taż-żmien għas-sottomissjoni lill-OMI.
(9)       Fil-laqgħa tagħhom
tat-3 u l-4 ta’ Diċembru 2012, il-Kapijiet ta’ Delegazzjoni ta’
HELCOM qablu li d-data finali għas-sottomissjoni lill-OMI kellha
tittieħed qabel il-Laqgħa Ministerjali ta' Ottubru 2013. 
(10)     Jekk id-deċiżjoni
għas-sottomissjoni ta' proposta lill-OMI biex il-Baħar Baltiku
jiġi kklassifikat bħala Żona ta’ Kontroll tal-Emissjonijiet
tal-Ossidu tan-Nitroġenu tittieħed fil-HELCOM, l-Istati Membri tal-UE
għandhom jappoġġaw il-klassifikazzjoni proposta tal-Baħar
Baltiku bħala Żona ta’ Kontroll tal-Emissjonijiet tal-Ossidu
tan-Nitroġenu.
(11)     L-obbligi tal-livell III
tal-OMI għal NECA se jidħlu fis-seħħ fl-2016, għalhekk
huwa importanti li l-operaturi ekonomiċi jingħataw żmien
biżżejjed biex jadattaw.
ADOTTA DIN ID-DEĊIŻJONI: 
Artikolu 1
Il-pożizzjoni li għandha
tittieħed mill-Unjoni għandha tkun li tappoġġa
s-sottomissjoni lill-OMI ta’ proposta tal-HELCOM li tikklassifika l-Baħar
Baltiku bħala Żona ta’ Kontroll tal-Emissjonijiet tal-Ossidu
tan-Nitroġenu, mill-Istati tax-xtut tal-Baħar Baltiku sa mhux aktar
tard mis-66 laqgħa tal-Kumitat għall-Ħarsien tal-Ambjent
Marin tal-OMI.
Artikolu
2
Wara l-adozzjoni fil-HELCOM tad-deċiżjoni
msemmija fl-Artikolu 1, din għandha tiġi ppreżentata u
appoġġata fi ħdan l-OMI mill-Istati Membri li jaġixxu b’mod
konġunt fl-interess tal-Unjoni Ewropea
Magħmul fi Brussell,
                                                                       Għall-Kunsill
                                                                       Il-President
[1]               SEC(2011) 919.
[2]               Studju għaddej bħalissa mid-DĠ ENV
jikkalkula il-proporzjonijiet tal-kostbenefiċċji fil-preżent
għan-NECA tal-Baltiku fil-firxa ta’ EUR 2.3 sa EUR 8.6 għal
kull EUR 1 minfuq.
[3]               L-Anness VI rivedut tal-Konvenzjoni MARPOL tal-OMI,
ir-Regolament 13.